Katolikker, kristne, folk helt uden tro, men især muslimer, marcherede med i demonstrationen 'Vi siger NEJ til (U)Islamisk Stat' lørdag aften på Nørrebro.

Marchen satte i gang med en skrattende megafon fra den Sorte Plads på det ydre Nørrebro, og derfra bevægede de fremmødte sig nedad Nørrebrogade, samlet bag et stort banner med et Koran-citat:

»At dræbe et menneske er som at dræbe hele menneskeheden«.

Og det er netop Islamisk Stats (IS) brug af Islam og Koranen til at retfærdiggøre deres brutale og makabre drab og massehenrettelser, som er kernen i, hvorfor demonstranterne lørdag aften marcherede på Nørrebro, forklarer to unge tørklædeklædte kvinder.

»Den her gruppe, IS, slår mennesker ihjel og henviser til Koranen. Men der står ikke i Koranen, at du skal dræbe mennesker,« siger Mariam El Hassan.

Hendes veninde tilføjer:

»Vi vil gerne vise, at vi ikke støtter det her. Nogen tror jo, at alle muslimer er sådan, når de følger med i medierne. Og det er vi altså ikke,« siger Mariam Ari og forklarer, at IS-sympatisørerne helt har misforstået Koranens tekster.

»Jihad er en indre krig. Det handler ikke om at slå folk ihjel,« siger hun. Ingen af de to kender til danske muslimer, som støtter IS-gruppen.

»Vi vil ikke have noget at gøre med sådan nogle mennesker. Det er sygt at tænke på, at folk kan bakke op om sådan noget. Og det er så sørgeligt, når man ser, hvad der foregår dernede. Det er så ondt,« siger Mariam Ari.

Af samme grund har de to veninder trodset uvejret over Nørrebro, der netop åbnede sluserne, da demonstrationen passerer Assistenskirkegårdens gule mur:

»Hvis vi alle sammen - muslimer, ikke-muslimer, kristne og jøder - bakker op om det her, så inshallah, vi får en bedre fremtid. Det håber vi på,« siger Mariam El Hassan.

Regnen silede ned det meste af vejen, men alligevel virkede demonstrationen til at vokse i antal. Efter et umiddelbart skøn var omkring 1.000 mennesker mødt op, og truppen talte alt fra midaldrende danskere i regntøj og ladcykler til mænd med skæg og kjortler, mellemøstlige kvinder; nogle med høje hæle, andre med tørklæder.

Ligesom nazisterne

En gruppe unge mænd med kort hår i siderne og gennemblødte dynejakker havde glemt paraplyerne, men fortsatte ufortrødent:

»Vi er også muslimer, men vi er det ikke, fordi vi kan lide død og ødelæggelse. Vi er de rigtige muslimer, og vi er imod IS' regime,« siger en ung mand med en drivvåd dynejakke, som går under navnet 'Blowi'.

»IS er lige som nazisterne, og de repræsenterer ikke Islam, de har en helt sindssyg ideologi. Islam har ingenting at gøre med krig og henrettelser og død,« tilføjer han.

Men er det ikke åbenlyst, at det hænger sådan sammen?

»Jo, selvfølgelig, men mange folk går jo stadig i panik, når de ser en mellemøstligt udseende mand med skæg. Så det er tydeligvis ikke alle, som har forstået det,« siger han.

En anden ung mand, som passer på Blowis beskrivelse, i muslimsk kjortel og med sort skæg, giver ham ret et par meter væk. Lige som de mange andre muslimer i demonstrationen ærgrer han sig over at blive sat i bås med IS-islamisternes voldsorgie i Syrien og det nordlige Irak.

»Det er sørgeligt, at min religion bliver taget som gidsel. Islam bliver fremstillet som en religion, der opfordrer til drab og vold - og det er selvfølgelig derfor, jeg kommer her i dag. Både som muslim og dansker er jeg imod det her. Men vi ser, at nogle unge mennesker bliver påvirket af den her tankegang. Derfor er det vigtigt, at vi som muslimer markerer, at vi går ikke ind for den her tankegang,« siger Zeshan, som foretrækker ikke at få sit efternavn i avisen.

»Vi accepterer ikke præmissen om, at vi skal tage afstand hele tiden. Men det er godt, at vi her en gang for alle markerer vores standpunkt,« tilføjer han.